ফিনালে ডিজাইনার হতে পেরে কেমন লাগছে?
বহু বছর ধরে ফ্যাশন উইক’এ শো করছি। অবশেষে ফিনালে ডিজাইনার হওয়ার সুযোগ পেলাম। তাই খুব এক্সাইটেড লাগছে!
এবারের কালেকশনটা কেমন হবে?
এবারের থিম লিক্যুইড গোল্ড কিংবা আর্গন অয়েল বলতে পারেন। আর্গন অয়েলের উপকারিতা নিয়ে নতুন করে কিছু বলার প্রয়োজন নেই। এটা যে ত্বক এবং চুলের জন্যে কতটা লাভজনক, সকলেই এখন জানেন। আমি বরাবরই প্রাকৃতিক জিনিস পছন্দ করি। আমার ব্র্যান্ডও তাই। ফলে চেষ্টা করব থিমটা আমার কালেকশনের মাধ্যমে ভাল করে ফুটিয়ে তুলতে।
থিম বাঁধা থাকলে ডিজাইনারের সৃজনশীলতা কি কোথাও গিয়ে আটকে যায়?
অন্যদের ক্ষেত্রে কী হয় বলতে পারব না। তবে এবার আমায় বাছাও হয়েছে কারণ থিমের সঙ্গে আমার চিন্তাধারা মেলে। অর্গ্যানিক জিনিস বা সাস্টেনেবল ফ্যাশন নিয়ে আমি অনেকদিন ধরে কাজ করছি। নিজের ব্র্যান্ডকেও সেভাবে গড়ে তুলেছি। তাই কাজ করতে কোনও অসুবিধে হয়নি।
সাধারণ মানুষ সাস্টেনেবল ফ্যাশন নিয়ে কতটা সচেতন?
ট্রেন্ডটা এখন বেড়ে প্রায় একটা মুভমেন্টের দিকে এগোচ্ছে বলতে পারেন। বিশেষ করে, নতুন প্রজন্মের মধ্যে সচেতনতা সবচেয়ে বেশি। তাঁরা সাস্টেনেবল ফ্যাশনের উপকারিতা নিয়ে অনেক বেশি শিক্ষিত। বিষয়টা বোঝে। আগামী দিনে যে এটা আরও প্রাসঙ্গিক হবে, তা নিয়ে আমি আশাবাদী।
আপনার লেবেল ‘গ্রাসরুট’ হ্যান্ডলুম নিয়ে কাজ করে। কলকাতার স্টোরে সেই পোশাকগুলো দেখা যায় না কেন?
কলকাতার স্টোরটা ‘অনিতা ডোংরে’ লেবেলের। বেশিরভাগ ব্রাইডাল কালেকশন থাকে। তবে ‘গ্রাসরুট’এর কিছু পোশাক রেখে দেখেছি, কলকাতার মানুষ হ্যান্ডলুমের কদর বোঝেন। বাকি জায়গার তুলনায় আপনাদের শহরে সচেতনতা বেশি। চেষ্টা করব খুব তাড়াতাড়ি ওখানে ‘গ্রাসরুট’এর একটা আলাদা স্টোর খোলার।
ফিনালের কালেকশনে কী ধরনের পোশাক থাকবে?
সিগনেচার বজায় রেখে সনাতনী ডিজাইন রাখব। কিন্তু কনটেম্পোরারি সিল্যুয়েটে।
এবারের অনুপ্রেরণাও কি রাজস্থান?
রাজস্থান আমার চিরন্তন অনুপ্রেরণা। মরুভূমির সোনালি বালি থেকে এবারের কালেকশন অনুপ্রাণিত।
ইদানীং ফ্যাশন আর শুধু এক রকম বডি-টাইপে আটকে নেই..।
হাই টাইম! আমি সত্যিই খুব খুশি যে অবশেষে ভারতীয় র‌্যাম্পে সব রকম মডেল জায়গা করে নিতে পারছেন। আমি কিন্তু শুরু থেকে এই ধারণায় বিশ্বাসী। প্রায় ১৮ বছর আগে যখন নিজের ব্র্যান্ড শুরু করি, তখন থেকেই সব বয়সের এবং সব বডি টাইপের কথা মাথায় রেখে পোশাক ডিজাইন করেছি। পরেও যতগুলো ব্র্যান্ড খুলেছি, সবেতেই এটা ধরে রেখেছি।
গত বছর কেট মিডলটন আপনার একটি পোশাক ভারত-সফরে পরেছিলেন। ডিজাইনার হিসেবে সেটা কত বড় প্রাপ্তি?
একটা বড় মাইলফলক বলতে পারেন। ডাচেস পোশাকটা পরার পর ২০১৬’র ‘হায়েস্ট সার্চড’ ডিজাইনার হয়ে গিয়েছিলাম। দেশ-বিদেশে যাঁরা আমার লেবেলের কথা জানতেন না, তাঁরাও উৎসাহ দেখিয়ে ছিলেন। আর ই-কমার্সের সুবাদে আন্তর্জাতিক স্তরে তারপর থেকে অনেক বেশি ব্যবসা করেছি আমরা। 
বিজনেস আর ডিজাইনিং দু’টোই সমান তালে সামলান কী করে?
যে সংস্থার হয়ে কাজ করছি, তার সকলকে খুশি রাখলে, সকলের ভাল-মন্দের কথা ভাবলে, ব্যবসা নিজে থেকে ভাল চলবে। তাই ডিজাইনিংয়েও মন দিতে পারি।